FSMART งานเข้า! ระบบขายตั๋วล่ม
FSMART งานเข้า! ระบบขายตั๋วล่ม หลังเว็บ House of Ticket ไม่พร้อมจัดจำหน่าย 
1 ส.ค. 2559

ผู้สื่อข่าวรายงานว่า การขายตั๋วฟุตบอลโลกรอบคัดเลือกของทีมชาติไทยได้เปิดขายในวันนี้ (1 ส.ค.) เกิดความวุ่นวายขึ้น หลังจากเว็บไซต์ House of Ticket ผู้จำหน่ายบัตรยังไม่พร้อมในการจัดจำหน่าย ส่งผลให้แฟนบอลทางอินเตอร์เน็ตหลายรายไม่พอใจ
โดยเมื่อวันที่ 30 ก.ค.59 ทาง House of Ticket ได้ส่งข้อความให้ลูกค้าที่ลงทะเบียนเอาไว้ทางโทรศัพท์มือถือ เพื่อให้ทดลองการล็อกอิน ปรากฎว่ามีหลายๆคนไม่สามารถล็อกอินได้ จากนั้นระบบได้ทำการปิดตัวเพื่อปรับปรุง และเตรียมพร้อมสำหรับการขายตั๋วบอลโลกในวันที่ 1 ส.ค. อย่างไรก็ตาม มีรายงานว่า ระบบได้มีช่องว่าง ทำให้แฟนบอลบางราย สามารถซื้อตั๋วได้แล้ว ซึ่งสร้างความสับสนให้กับกลุ่มแฟนบอลเป็นอย่างมาก
อนึ่ง บริษัท ฟอร์ท สมาร์ท เซอร์วิส จำกัด (มหาชน) หรือ FSMART เป็นผู้ให้บริการ “House of Ticket” ซึ่งดำเนินธุรกิจการจัดจำหน่ายตั๋วฟุตบอลการแข่งขันของทีมชาติไทยในรายการฟุตบอลโลก 2018 รอบคัดเลือก โซนฯเอเชีย รอบ 12 ทีม และจัดทำเว็บไซต์ www.houseofticket.com เพื่อใช้ลงทะเบียนและจองซื้อบัตรเข้าชม และยังมีศูนย์บริการบุญเติม 1220 ที่ให้บริการตลอด 24 ชม. 